Panayiotou-moordsaak: ‘Middelman’ maak skielike ommeswaaiLuthando Siyoni en sy prokureur, Zolile Ngqeza, by die hooggeregshof in Port Elizabeth: Foto: Raahil Sain/ANA Die beweerde middelman in die Jayde Panayiotou-moordsaak het Vrydag ŉ skielike ommeswaai in die hooggeregshof in Port Elizabeth gemaak, toe hy ontken het dat enigiemand hom ooit gevra het om ŉ huurmoordenaar te kry of iemand te skiet. Luthando Siyoni, ŉ staatsgetuie en die selferkende middelman in die saak, het, terwyl hy vrae van die staat beantwoord het, sy vroeëre verklarings aan die polisie direk weerspreek. Hy het voorheen vir die polisie gesê Christopher Panayiotou, Jayde se man, het hom genader en gevra om iemand te kry om sy vrou te vermoor. Siyoni het egter Vrydag sy deuntjie verander deur te sê hy het nie vir Jayde geken nie en weet ook nie waar sy gewerk het nie. Hy het gesê hy het haar eenkeer buite die Infinity-nagklub, waar hy as uitsmyter gewerk het, saam met Christopher sien loop. Siyoni het in sy oorspronklike verklaring aan die polisie geskryf: “Chris het my gevra om mense te soek wat sy vrou kon doodmaak. Hy het nie vir my die rede gegee hoekom hy sy vrou wou doodmaak nie. Hy het gesê hy wil nie hê ek moet by die moord betrokke wees nie en ek moet mense reël om die moord te pleeg.” “In Februarie 2015, ek kan nie die datum onthou nie, het Chris my R80 000 kontant gegee. Ek het die geld by my gehou en Sizwe [Vumazonke] laat weet. Ek het saam met Sizwe Kabega Park toe gery en hom die plek gewys waar Chris se vrou altyd gestaan en wag het vir haar saamrygeleentheid na die Uitenhage-skool waar sy gewerk het.” Siyoni het egter Vrydag gesê sy onderhandelinge met Vumazonke het verband gehou met gewigte wat hy wou aankoop vir ŉ gimnasium wat hy in Kwazakhele bedryf. Volgens Siyoni sou Vumazonke as middelman optree om die gewigte by die verskaffer te kry. Siyoni het aan die hof gesê toe Vumazonke hom op 21 April gebel het, was dit omdat hy “dringend die geld vir die gewigte wou hê”. Hy het verder getuig hy is dieselfde dag na Panayiotou se nagklub om geld te kry om Vumazonke mee te betaal. Hy beweer Panayiotou het vir hom geld veilig gebêre by die klub nadat hulle saam op ŉ “spaarplan” vir Siyoni ooreengekom het. Volgens Siyoni het Panayiotou vir hom “tussen R30 000 en R42 000” gehou. Siyoni kon nie die presiese bedrag onthou nie. Hy het ŉ gedeelte van die geld gevat omdat hy die gewigte wou aankoop. Hy het glo R20 000 van die geld aan Vumazonke betaal vir die gewigte, maar het hom nog R10 000 geskuld. Hy het gesê hy het later hierdie dag met Panayiotou gepraat. “Hy het hartseer geklink, maar bly dat ek daar [by Infinity] was. Ek het gesê hy moet sterk wees en dat ek by Infinity sal bly tot toemaak-tyd.” Siyoni beweer hy het, nadat die klub toegemaak het, vir Panayiotou naby Njoli-plein ontmoet. Hy het vir Panayiotou gesê hy het nie genoeg geld om Vumazonke te betaal nie en Panayiotou het hom R2 000 in ŉ gimsak gegee en hom by sy meisie, Babalwa Breakfast, se huis gaan aflaai. Siyoni het gesê hy het nog R8 000 in sy sak gehad wat hy vroeër die dag met dobbel gewen het. Hy het toe vir Vumazonke gebel en gesê hy kan die laaste deel van sy geld te kom haal, het hy gesê. Kort voordat Siyoni Vrydag sy getuienis gelewer het, het hy aan Regter Dayalin Chetty gesê hy is “dankbaar” vir die geleentheid en sien uit “om die waarheid te vertel”. Panayiotou word daarvan beskuldig dat hy die meesterbrein agter Jayde se ontvoering en moord is. Die staat voer aan hy het Siyoni betaal om Vumazonke as sluipmoordenaar te huur. Vumazonke is glo deur Sinethemba Nenembe bygestaan om die ontvoering en moord uit te voer. Zolani Sibeko is in Julie vanjaar in hegtenis geneem nadat hy deur sy selfoon verbind is met die saak. Hy was glo saam met Nenembe en Vumazonke by die kompleks waar Jayde ontvoer is. Vumazonke is intussen in polisieaanhouding dood. Siyoni het ná sy inhegtenisneming ŉ staatsgetuie geword, wat beteken dat die aanklagte teen hom teruggetrek word, mits hy as ŉ betroubare en eerlike getuie geag word. Volgens die bewyse wat voor die hof geplaas is, het Siyoni inligting aan die polisie verskaf wat Panayiotou by Jayde se moord betrek. Siyoni is ná sy inhegtenisneming deur die polisie gebruik om ŉ lokval te stel om genoeg bewyse te bekom om Panayiotou in hegtenis te neem. Die verhoor gaan Maandag voort. Lees alle vorige berigte oor Christopher Panayiotou op Maroela Media.